മച്ചാട് മേഖലയില് വൈദ്യുതിക്കെണി സ്ഥാപിച്ചു വന്യമൃഗവേട്ട വടക്കാഞ്ചേരി: മച്ചാട് മേഖലയില് വൈദ്യുതിക്കെണിയൊരുക്കി വന്യമൃഗവേട്ട സജീവം. തെക്കുംകര പഞ്ചായത്തില് വിരുപ്പാക്ക പൊതുശ്മശാനത്തിനോട് ചേര്ന്നുള്ള വൈദ്യുതി പോസ്റ്റില്നിന്ന് വൈദ്യുതി എടുത്താണു നായട്ടുകാര് മൃഗങ്ങളെ വേട്ടയാടുന്നതെന്നു കണ്ടെത്തി. സംഭവമറിഞ്ഞ് സ്ഥലത്തെത്തിയ പോലീസും ഫയര്ഫോഴ്സും വനപാലകരും കെഎസ്ഇബി വിഭാഗവും ചേര്ന്നു നാട്ടുകാരുടെ സഹായത്തോടെ വന്യമൃഗവേട്ട പദ്ധതി നശിപ്പിച്ചു. ഞായറാഴ്ച രാത്രി ഒന്പതോടെയാണു സംഭവം ജനങ്ങളുടെ ശ്രദ്ധയില്പ്പെട്ടത്. ഒരാഴ്ച മുന്പ് മലാക്ക കോരഞ്ചിറ പാടശേഖരത്തും സമാന രീതിയില് വൈദ്യുതി കന്പിയില് തട്ടി ഒരാള് മരിച്ചിരുന്നു.വടക്കാഞ്ചേരി എസ്ഐ സിബീഷ്, സിപിഒ രഞ്ചിത്ത് എന്നിവര് സ്ഥലത്തെത്തി മേല്നടപടികള് സ്വീകരിച്ചു. വനത്തില് വൈദ്യുതിക്കെണിവച്ചതിനാല് കേസെടുത്ത് അന്വേഷണം നടത്തുമെന്ന് വനം വകുപ്പ് ഉദ്യോഗസ്ഥരായ ജിനീഷ് ബാബു, ബിനു, കെ.എ. സൗമ്യ, ജോസ് എന്നിവര് അറിയിച്ചു. കെഎസ് ഇ ബി അധികൃതരായ അബ്ദുള്സലാം, വിജയന്, സന്തോഷ് എന്നിവര് ചേര്ന്ന് പ്രദേശത്തേക്കുള്ള വൈദ്യുതി ബന്ധം വിച്ഛേദിച്ചതിനു ശേഷം കെണിവേര്പ്പെടുത്തുകയായിരുന്നു.